APCO คาดยอดขาย Q4/58 โตไม่ต่ำกว่า 50% จาก Q3/58
APCO คาดยอดขาย Q4/58 โตไม่ต่ำกว่า 50% จาก Q3/58 เผยอยู่ระหว่างเตรียมจัดตั้งบริษัทร่วมกับบริษัทในสิงคโปร์ เพื่อจำหน่ายผลิตภัณฑ์ของ APCO
15 ธ.ค. 2558

นายพิเชษฐ์ วิริยะจิตรา ประธานเจ้าหน้าที่บริหาร บริษัท เอเชียน ไฟย์โตซูติคอลส์ จำกัด (มหาชน) หรือ APCO เปิดเผยว่า ยอดขายผลิตภัณฑ์ของบริษัทน่าจะมีการเติบโตเป็นอย่างมากในช่วงไตรมาสสุดท้ายของปี โดยคาดว่าจะเติบโตกว่าไตรมาส 3/58 ไม่ต่ำกว่า 50%
ทั้งนี้ เป็นผลจากการการประชาสัมพันธ์ผลิตภัณฑ์ด้านสุขภาพผ่านรายการโทรทัศน์ ทางททบ.5 สามารถเข้าถึงกลุ่มเป้าหมายได้มากขึ้น อีกทั้งบริษัทได้มีการจัดกิจกรรมส่งเสริมการขายกับสมาชิกเครือข่ายอย่างต่อเนื่อง ส่งผลให้ยอดขายจากช่องทาง Call Center และเครือข่ายเพิ่มขึ้นอย่างมีนัยสำคัญ โดยเฉพาะอย่างยิ่งผลิตภัณฑ์ที่เกี่ยวข้องกับการดูแลดวงตาและข้อเข่า
นอกจากนี้บริษัทจะมีการออกผลิตภัณฑ์ใหม่ด้านความงาม APCO REFRESHING SPRAY ในวันที่ 20 ธ.ค.58 เชื่อว่าจะมีกระแสตอบรับที่ดีเป็นอย่างมาก เนื่องจากในช่วงก่อนหน้านี้ได้มีการทดสอบแนะนำผลิตภัณฑ์ดังกล่าวกับกลุ่มสมาชิกไปแล้ว พบว่าเป็นผลิตภัณฑ์ที่มีประสิทธิภาพในการลดรอยเหี่ยวย่น เพิ่มความชุ่มชื้น ทำให้ใบหน้าสดใสขึ้นอย่างชัดเจน   
ส่วนการขยายตลาดในต่างประเทศบริษัทยังอยู่ระหว่างการเตรียมจัดตั้งบริษัทร่วมกับบริษัทในสิงคโปร์ เพื่อจำหน่ายผลิตภัณฑ์ของ APCO ในช่องทางธุรกิจขายตรงแบบหลายชั้น หรือ Multi-level Marketing (MLM) สำหรับผู้บริโภคในกลุ่มประเทศ AEC และเอเชีย ซึ่งบริษัทตั้งเป้าหมายรับรู้รายได้จากการขยายตลาดดังกล่าวภายในปี 59